Document ID: 31979R0357

Ir-Regolament tal-Kunsill (KEE) Nru 357/79
tal-5 ta' Frar 1979
dwar stħarriġ statistiku ta' inħawi tad-dwieli
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jwaqqaf il-Komunità Ekonomika Ewropea, u b'mod partikolari l-Artikolu 43 tiegħu,
Wara li kkunsidra l-proposta tal-Kummissjoni [1],
Wara li kkunsidra l-opinjoni tal-Parlament Ewropew [2],
Billi l-Kummissjoni, sabiex tissodisfa l-obbligazzjonijiet tagħha skond it-Trattat u d-disposizzjonijiet tal-Komunità fuq l-organizzazzjoni komuni tas-suq fl-inbid, teħtieġ tagħrif aġġornat dwar il-potenzjal tal-produzzjoni ta' l-inħawi ta' dwieli fil-Komunità dwar xejriet f'termini medji fil-produzzjoni u provista;
Billi l-Artikolu 1 tar-Regolament Nru 24 dwar it-twaqqif progressiv ta' organizzazzjoni komuni fis-suq ta' l-inbid [3] b'dan illi l-Istati Membri għandhom, mhux aktar tard mill-31 ta' Diċembru 1964, iħejju reġistru ta' l-art vinikulturali u li għandu minn dakinhar jinżamm aġġornat;
Billi r-Regolament tal-Kummissjoni Nru 26/64/KEE tat-28 ta' Frar 1964 li jipprovdi disposizzjonijiet addizzjonali għat-tħejjija ta' reġistru ta' l-art vinikulturali, għat-tmexxija u żamma aġġornata tiegħu [4], kif l-aħħar emendat bir-Regolament (KEE) Nru 1456/76 [5], jipprovdi li r-reviżjoni sħiħa tar-reġistru ta' l-art vinikulturali tal-Komunità li għalih jirreferi l-Artikolu 3 (1) għandha ssir kull 10 snin, li jibdew mill-1979;
Billi reġistru ta' l-art f'interpretazzjoni stretta jinvolvi xogħol kbir amministrattiv fit-twaqqif tiegħu, proċessar u aġġornament kostanti ta' lista jew reġistru li jkun fih tagħrif dwar il-proprjetarji u l-oqsma kollha ta' art tad-dwieli b'dettalji suffiċjenti għall-identifikazzjoni tagħhom; billi reġistri ta' art vitikulturali f'dan is-sens ġew imwaqqfa biss f'xi Stati Membri, li barra minn hekk setgħu jaġġornawhom biss parzjalment u f'intervalli irregolari; billi l-istħarriġ dwar inħawi ta' dwieli magħmula minn xi Stati Membri għandhom snin differenti ta' referenza; billi dawn ir-reġistri nazzjonali ta' l-art u stħarriġ ma jippermettux għall-osservazzjoni sinkronizzata, preċiza u uniformi tal-potenzjal tal-produzzjoni u provista fis-swieq tad-dwieli tal-Komunità;
Billi, sabiex issir stima tas-sitwazzjoni u żviluppi fis-suq tal-Komunità fl-inbid, għandu jsir stħarriġ bażiku ta' statistika kull 10 snin li jkun ikopri l-inħawi totali ta' dwieli fl-oqsma ta' l-artijiet li jkabbru d-dwieli u, fost dan l-istħarriġ bażiku, stħarriġ iżgħar ta' statistika għandu jsir biss fuq inħawi ta' dwieli ta' varjetajiet ta' għeneb għall-inbid;
Billi, għal raġunijiet ekonomiċi u tekniċi u minħabba s-sinifikat limitat fis-suq ta' l-inbid tal-Komunità, dwieli koltivati fil-miftuħ fl-Istati Membri b'arja totali ta' dwieli ta' anqas minn 500 ettaru, dwieli koltivati taħt il-ħġieġ u dwieli prodotti f'inħawi żgħar ħafna għall-konsum tad-dar biss minn kabbara għandhom ikunu esklużi minn dan l-istħarriġ;
Billi huwa meħtieġ tagħrif dettaljat dwar l-użu ta' l-arja tad-dwieli għall-produzzjoni ta' għeneb għall-inbid, għeneb tal-mejda u materjal għall-propagazzjoni veġetattiva tad-dwieli, kif ukoll il-varjetajiet u l-età tad-dwieli; billi produzzjoni żejda ta' nbid tal-mejda b'mod partikolari tista' toħloq diffikultajiet serji fl-ekonomiji ta' l-inbid ta' ċerti pajjiżi produtturi; billi huwa għalhekk meħtieġ li tkun reġistrata separatament l-arja tad-dwieli maħsuba għall-produzzjoni ta' nbejjed ta' kwalità psr u ta' nbejjed tal-mejda;
Billi, sabiex jinżamm l-iżvilupp tal-potenzjal tal-produzzjoni ta' l-inbid taħt osservazzjoni kostanti, għandu jkun hemm stħarriġ annwali intermedjarju ta' kull tibdil permezz ta' tneħħija ta' l-għeruq, żergħa ġdida jew imħawla mill-ġdid fl-inħawi tad-dwieli ta' varjetajiet ta' għeneb għall-inbid;
Billi r-riżultati kemm ta' l-istħarriġ bażiku u ta' dawk intermedjarji għandhom jintbagħtu lill-Kummissjoni kemm jista' jkun malajr;
Billi għandha tingħata wkoll konsiderazzjoni għal statistika li tirriżulta mill-applikazzjoni ta' disposizzjonijiet oħra tal-Komunità li jipprovdu miżuri għar-riorganizzazzjoni tal-produzzjoni ta' l-inbid tal-Komunità;
Billi, metodi ta' stħarriġ kampjuni jistgħu jagħtu riżultati eżatti bi spiża moderata ma' nħawi kbar ta' dwieli, l-Istati Membri għandhom jitħallew li jagħmlu l-istħarriġ jew b'mod eżawrjenti jew permezz ta' kampjun, sakemm l-istandards ta' statistika li jkunu ta' min jorbot fuqhom ikunu provduti;
Billi, sabiex tkun tista' ssir stima tal-produzzjoni ta' nbid fil-Komunità, huwa meħtieġ tagħrif kull sena dwar il-ħsad kull ettaru u fuq is-saħħa alkoħolika naturali medja ta' għeneb frisk, ta' għeneb magħsur u ta' l-inbid; billi, minħabba l-eżistenza ta' nħawi li jvarjaw ħafna fil-ġbir, l-inħawi ta' dwieli ta' varjetajiet ta' għeneb għall-inbid għandhom ikunu suddiviżi f'klassijiet skond il-ħsad;
Billi l-Kummissjoni għandha tibgħat rapporti sabiex il-Kunsill ikun jista' jeżamina l-limitu li l-istħarriġ magħmul u t-tagħrif komunikat jistgħu jgħinu biex jintlaħqu l-għanijiet ta' dan ir-Regolament; billi, fejn xieraq, għandha tipproponi l-armonizzazzjoni tal-metodi użati;
Billi l-Istati Membri u l-Kummissjoni għandhom jikkoperaw kemm jista' jkun fl-applikazzjoni ta' dan ir-Regolament; billi r-regoli ta' implimentazzjoni għandhom jitniżżlu wara konsultazzjoni mal-Kumitat Permanenti ta' l-Istatistika Agrikola, imwaqqaf b'Deċiżjoni 72/279/KEE [6];
Billi l-proċedura li għandha tiġi segwita mill-Kumitat Permanenti ta' l-Istatistika Agrikola għandhom jitniżżlu;
Billi l-istħarriġ għall-istatistika jippermettu li jiġi aġġustat minn qabel il-potenzjal ta' produzzjoni skond id-domanda tas-suq; billi dak l-aġġustament jista' jnaqqas konsiderevolment l-ispejjeż dejjem jiżdiedu tat-tmexxija tas-suq ta' l-inbid; billi l-Komunità għandha għalhekk tkun finanzjarjament responsabbli fir-rigward ta' l-ispejjeż magħmula mill-Istati Membri konċernati b'konnessjoni ma' l-ewwel stħarriġ bażiku skond dan ir-regolament;
Billi t-twaqqif tas-sistema ta' stħarriġ skond dan ir-Regolament jeħtieġ b'konsegwenza li ċerti disposizzjonijiet tal-Komunità fis-settur ta' l-inbid jiġu emendati,
ADOTTA DAN IR-REGOLAMENT:
Artikolu 1
1. L-Istati Membri li fit-territorju tagħhom l-arja totali ta' koltivazzjoni ta' dwieli fil-miftuħ ma tkunx anqas minn 500 ettaru għandhom iwettqu:
- kull 10 snin stħarriġ bażiku dwar l-inħawi ta' dwieli; l-ewwel stħarriġ bażiku għandu jitwettaq fl-1979, jew qabel l-1 ta' April 1980 sa l-aktar tard, u għandu jirrelata dwar is-sitwazzjoni wara t-tindif ta' l-egħruq u żergħa fis-sena ta' tkabbir ta' l-inbid 1978/79, kull sena mit-tieni sena wara l-istħarriġ bażiku, stħarriġ intermedjarju dwar it-tibdiliet li jseħħu fl-inħawi ta' dwieli ta' varjetajiet ta' għeneb għall-inbid;
- l-ewwel stħarriġ intermedjarju għandu jitwettaw fl-1981 u għandu jirrelata dwar it-tibdil matul is-sentejn ta' tkabbir għall-inbid 1979/80 u 1980/81.
2. Is-sena ta' tkabbir ta' l-inbid għandha tkun dik iffissata fuq il-bażi ta' l-Artikolu 5 (4) tar-Regolament (KEE) Nru 337/79.
Artikolu 2
1. L-istħarriġ bażiku għandu jkopru l-istħarriġ kollu ta' oqsma ta' art li jkollhom arja koltivata ta' dwieli normalment maħsuba għall-produzzjoni tal-bejgħ ta' għeneb, għeneb magħsur, inbid jew materjal ta' propagazzjoni veġitattiva tad-dwieli.
2. Matul l-istħarriġ bażiku, il-partikolaritajiet li ġejjin għandhom ikunu rekordjati għal kull qasam ta' art li għalih jirreferi l-paragrafu 1:
A. Arja agrikola li tintuża;.
B. Arja koltivata bħala dwieli.
L-arja koltivata tad-dwieli għandha tkun maqsuma skond l-użu tal-produzzjoni normali fi:
(a) l-arja ta' varjetajiet ta' għeneb għall-inbid, maqsuma aktar fi:
- kwalità ta' nbid psr,
- inbejjed oħra:
- inkluż għeneb maħsub bil-fors għall-manifattura ta' ċerti spirti li jinxtorbu magħmula mill-inbid b'deskrizzjoni reġistrata ta' l-oriġini;
(b) l-arja ta' varjetajiet ta' għeneb tal-mejda;
(ċ) l-arja miżrugħa bi stokk ta' l-għeruq għal tilqim għall-futur;
(d) l-arja koltivata biss għall-produzzjoni ta' materjal ta' propagazzjoni veġetattiva ta' dwieli, suddiviż fi:
- mixtliet,
- mamma tad-dwieli għal stokk ta' l-egħruq.
Varjetajiet li huma klassifikati simultanjament bħala varjetajiet ta' għeneb għall-inbid u varjetajiet ta' għeneb tal-mejda għandhom ikunu rekordjati skond l-użu predominanti fil-grupp ġeografiku konċernat.
3. Matul l-istħarriġ bażiku, il-partikolaritajiet li ġejjin għandhom ikunu rekordjati għall-inħawi ta' dwieli ta' varjetajiet ta' għeneb ta' l-inbid:
A. Varjetajiet ta' dwieli
Fl-Istat Membru konċernat, għandu jinżamm record separat għal kull grupp ġeografiku li għalih jirreferi l-Artikolu 4 (3) ta' dawk il-varjetajiet ta' dwieli li flimkien jikkostitwixxu għall-anqas 70 % ta' l-arja totali ta' varjetajiet ta' għeneb għall-inbid, u, f'kull każ, ta' dawk il-varjetajiet li jikkostitwixxu 3 % jew aktar ta' l-imsemmija arja. Il-varjetajiet li jibqa' jistgħu jiġu ragruppati flimkien skond il-kulur tal-għeneb.
B. Età tad-dwieli
L-età tad-dwieli għandha tkun ikkalkolata mis-sena ta' tkabbir ta' l-inbid li fiha ġew miżrugħa jew imlaqqma. Il-gruppi ta' l-età għandhom jiġu mwaqqfa għal kull Stat Membru kkonċernat skond il-proċedura mniżżla fl-Artikolu 8.
4. Dan ir-Regolament m'għandux jaffettwa xi disposizzjonijiet fl-Istati Membri li jipprovdu għal stħarriġ ta' l-inħawi ta' dwieli li jinkludi, flimkien mat-tagħrif li għalih jirreferu l-paragrafi 2 u 3, tagħrif addizzjonali akkwistat, per eżempju, bħala riżultat ta' xi firxa usa' ta' tkixxif ħlief għal dak li għalih jirreferi l-paragrafu 1 jew minn xi speċifikazzjoni aktar iddettaljata tal-partikolaritajiet ta' nħawi ta' dwieli u l-oqsma ta' art ikkonċernata. Dawk ir-riżultati addizzjonali għandhom ukoll jintbagħtu lill-Kummissjoni.
Artikolu 3
1. L-Istati Membri kkonċernati għandhom jibagħtu lill-Kummissjoni qabel it-30 ta' Settembru tas-sena ta' qabel deskrizzjoni dettaljata tal-metodi li sejrin jiġu użati għall-istħarriġ bażiku u, fejn xieraq, kampjun tal-pjan.
2. L-Istati Membri kkonċernati għandhom jieħdu miżuri addattati biex jillimitaw u, fejn meħtieġ, jagħmlu stima ta' l-iżbalji fl-osservazzjoni għall-arja totali ta' dwieli koltivati għal kull tip ta' użu ta' produzzjoni li għalih jirreferi l-Artikolu 2 (2) (B).
3. L-istħarriġ bażiku jista' jew ikun eżawrjenti, jew fuq il-bażi ta' kampjuni meħuda każwalment. F'dak li jirrigwarda r-riżultati ta' l-istħarriġ bażiku mwettqa permezz ta' kampjun każwali, l-Istati Membri għandhom jieħdu l-miżuri kollha meħtieġa biex jiżguraw li l-iżball fil-kampjun fil-livell ta' kunfidenza ta' 68 % għandu jkun ta' l-ordni ta' l-aktar minn 1 % għall-partikolaritajiet ta' l-istħarriġ li għalihom jirreferi l-Artikolu 2 (2) (B) fi ħdan il-grupp ġeografiku kkonċernat. Il-kampjuni għandhom jinkludu oqsma ta' art ta' kull daqs.
Artikolu 4
1. L-Istati Membri kkonċernati għandhom jinnotifikaw lill-Kummissjoni bir-riżultati ta' l-istħarriġ bażiku kemm jista' jkun malajr iżda mhux aktar tard minn 15-il xahar wara li jintemm ix-xogħol ta' riċerka.
2. Ir-riżultati ta' l-istħarriġ bażiku għandhom jintbagħtu skond il-grupp ġeografiku fil-forma ta' skeda ta' tabelli li għandha tkun adottata skond il-proċedura mniżżla fl-Artikolu 8.
3. Il-gruppi ġeografiċi li għalihom jirreferi l-paragrafu 2, ta' l-Artikolu 2 (2) (B) u (3) (A) u fl-Artikolu 3 (3) għandhom ikunu kif ġej:
- għar-Repubblika Federali tal-Ġermanja: ir-reġjuni ta' tkabbir ta' l-inbid definiti skond l-Artikolu 3 tar-Regolament tal-Kunsill (KEE) Nru 338/79 tal-5 ta' Frar 1979 li jipprovdi disposizzjonijiet speċjali dwar inbejjed ta' kwalità prodotti f'reġjuni speċifikati [7],
- fi Franza: id-dipartimenti jew gruppi ta' dipartiment elenkati fl-Anness li jinsab mehmuż,
- fl-Italja: il-provinċji,
- fl-Istati Membri l-oħra kkonċernati:
it-territorju nazzjonali tagħhom kollu kemm hu.
4. L-Istati Membri li jipproċessaw elettronikament ir-riżultat ta' l-istħarriġ bażiku tagħhom għandhom jibagħtu dawn ir-riżultati f'għamla li tinqara minn makni, li għandha tiġi stabbilita skond il-proċedura mniżżla fl-Artikolu 8.
Artikolu 5
1. L-istħarriġ intermedjarju għandu jkopri nħawi ta' dwieli ta' varjetajiet ta' għeneb ta' l-inbid fl-oqsma ta' art li għalihom jirreferi l-Artikolu 2 (1) u għandhom jirrelataw dwar it-tibdil li jkun seħħ fl-arja matul is-sena ta' tkabbir ta' l-inbid ta' qabel; iżda, l-ewwel stħarriġ intermedjarju li jiġi wara l-istħarriġ bażiku għandu jirrelata dwar it-tibdil li jkun seħħ matul is-sentejn ta' tkabbir ta' l-inbid ta' qabel.
2. Matul l-istħarriġ intermedjarju l-inħawi ta' dwieli li:
- ikunu tnaddfu mill-għeruq jew ma jkunux għadhom aktar koltivati,
- ikunu ġew miżrugħa jew miżrugħa mill-ġdid,
ikunu ġew rekordjati għall-inħawi normalment użati fil-produzzjoni ta':
- inbejjed ta' kwalità psr,
- inbejjed oħra:
- inkluż għeneb maħsub bilfors għall-manifattura ta' ċerti spirti li jinxtorbu magħmula mill-inbid b'deskrizzjoni reġistrata ta' l-oriġini;
skond il-varjetà tad-dielja u ta' l-anqas skond il-klassijiet ta' ħsad li għalihom jirreferi l-Artikolu 6 (2). Kull figura li għandha x'taqsam mat-tindif ta' l-għeruq u żergħa ta' dwieli miksuba bħala riżultat ta' l-implimentazzjoni ta' disposizzjonijiet oħra tal-Komunità għandhom jiġu kkunsidrati.
3. L-istħarriġ intermedjarju jista' jew ikun eżawrjenti jew fuq il-bażi ta' kampjun każwali. F'dak li jirrigwarda r-riżultati ta' l-istħarriġ intermedjarju mwettaq permezz ta' kampjun każwali, l-Istati Membri għandhom jieħdu l-miżuri kollha meħtieġa biex jiżguraw li l-iżball tal-kampjun fil-livell ta' kunfidenza ta' 68 % għandu jkun ta' l-ordni ta' l-aktar 3 % għall-arja kollha koltivata ta' dwieli normalment maħsuba għall-produzzjoni ta' għeneb għall-inbid fil-gruppi ġeografiċi kkonċernati.
4. L-Istati Membri kkonċernati għandhom jibagħtu lill-Kummissjoni qabel it-30 ta' Ġunju 1980 deskrizzjoni dettaljata tal-metodi li għandhom jiġu użati għall-istħarriġ intermedjarju; avviż bil-quddiem għandu jingħata għal kull tibdil f'dawk il-metodi.
5. L-Istati Membri kkonċernati għandhom jibagħtu r-riżultati ta' l-istħarriġ intermedjarju lill-Kummissjoni qabel l-1 ta' Mejju tas-sena li tiġi wara s-snin tat-tkabbir ta' l-inbid konċernati. Għandhom ikunu analizzati fil-gruppi ġeografiċi mniżżla fl-Artikolu 4 (3) fl-għamla ta' skeda ta' tabelli li għandha tkun adottata skond il-proċedura mniżżla fl-Artikolu 8.
6. L-Istati Membri li jipproċessaw elettronikament ir-riżultati ta' l-istħarriġ intermedjarju għandhom jibagħtu r-riżultati li għalihom jirreferi l-paragrafu 5 f'għamla li tinqara minn magni, li għandha tkun stabbilita skond il-proċedura mniżżla fl-Artikolu 8.
Artikolu 6
1. L-Istati Membri konċernati għandhom jibagħtu lill-Kummissjoni għal kull sena ta' tkabbir ta' l-inbid il-ħsad medju ta' kull ettaru f'termini ta' ettolitri kull ettaru ta' għeneb magħsur jew inbid jew f'termini ta' deċitunellati għal kull ettaru ta' għeneb prodott, b'effett mis-sena ta' tkabbir ta' l-inbid 1979/80, mill-inħawi ta' dwieli ta' varjetatjiet ta' għeneb għall-inbid, analizzat fil-klassijiet ta' ħsad li għalihom jirreferi l-paragrafu 2.
2. L-Istati Membri konċernati għandhom jissuddividu l-inħawi ta' dwieli koltivati b'varjetajiet ta' għeneb għall-inbid kif rekordjati fl-istħarriġ bażiku fi klassifikazzjonijiet skond il-ħsad bażati skond il-ħsad medju għal kull ettaru li għalihom jirreferi l-paragrafu 1 u stabbiliti skond il-proċedura mniżżla fl-Artikolu 8.
3. L-Istati Membri konċernati għandhom jagħmlu stima tax-xejriet futuri matul ħames snin tat-tkabbir ta' l-inbid f'ħsad medju għal kull ettaru għal kull klassi ta' ħsad li għalih jirreferi l-paragrafu 2 fil-waqt li jittieħed kont ta' żviluppi agronomiċi u ekonomiċi.
4. It-tagħrif li għalih jirreferu l-paragrafi 1, 2 u 3 għandu jkun analizzat fil-gruppi ġeografiċi li għalihom jirreferi l-Artikolu 4 (3), li jkunu jiddistingwu bejn l-inħawi ta' dwieli ta' varjetajiet normalment maħsuba għall-produzzjoni ta':
- inbejjed ta' kwalita psr,
- inbejjed oħra:
- inkluż għeneb maħsub bilfors għall-manifattura ta' ċerti spirti li jinxtorbu magħmula mill-inbid b'deskrizzjoni reġistrata ta' l-oriġini;
5. L-Istati Membri konċernati għandhom jikkomunikaw mal-Kummissjoni, għal kull sena ta' tkabbir ta' l-inbid u analizzati fi gruppi ġeografiċi, estimi tas-saħħa alkoħolika naturali medja u skond il-volum espressi bħala persentaġġ vol jew f'Oechsle ta' għeneb frisk, għeneb magħsur jew inbejjed, prodotti mis-sena ta' tkabbir ta' l-inbid 1979/80 'il quddiem fl-inħawi ta' dwieli ta' varjetajiet ta' għeneb għall-inbid normalment maħsub għall-produzzjoni ta':
- inbejjed ta' kwalità psr,
- inbejjed oħra:
- inklużi nbejjed maħsuba bilfors għall-manifattura ta' ċerti spirti li jinxtorbu magħmula mill-inbid b'deskrizzjoni reġistrata ta' l-oriġini;
6. It-tagħrif annwali li għalih jirreferu l-paragrafi 1 u 5 għandu jkun komunikat qabel l-1 ta' April li jiġi wara kull sena ta' tkabbir ta' l-inbid. It-tagħrif ta' klassijiet ta' ġbir li għalih jirreferi l-paragrafu 2 għandu jintbagħat fil-perjodu mniżżel fl-Artikolu 4 (1). L-istimi ta' xejriet tal-futur fi ġbir medju kull ettaru li għalih jirreferi l-paragrafu 3 għandu jintbagħat:
- għall-ewwel darba, qabel l-1 ta' Ottubru 1981,
- wara, kull ħames snin wara l-1 ta' April.
7. It-tagħrif li għalih jirreferi dan l-Artikolu għandu jintbagħat lill-Kummissjoni fl-għamla ta' skeda ta' tabelli li għandha tkun adottata skond il-proċedura mniżżla fl-Artikolu 8.
Artikolu 7
1. Il-Kummissjoni għandha tistudja f'konsultazzjoni u kollaborazzjoni kontinwa ma' l-Istati Membri:
(a) ir-riżultati provduti;
(b) il-problemi tekniċi mqajma mill-istħarriġ u l-ġbir ta' tagħrif li għandu jiġi komunikat, b'referenza partikolari għad-definizzjonijiet tal-Komunità dwar żergħa/żergħa mill-ġdid u definizzjoni li għandha x'taqsam ma' twaqqif ta' tkabbir għall-inbid;
(ċ) is-sinifikat tar-riżultati ta' l-istħarriġ u t-tagħrif komunikat.
2. Il-Kummissjoni għandha tibgħat lill-Kunsill, fi żmien sena mill-komunikazzjoni tar-riżultati mill-Istati Membri konċernati, dawk ir-riżultati flimkien ma' rapport dwar l-esperjenzi miksuba matul l-istħarriġ bażiku.
3. Il-Kummissjoni għandha tippubblika r-riżultati ta' l-istħarriġ intermedjarji u t-tagħrif annwali li għalih jirreferi l-Artikolu 6 bħala sehem mir-rapporti annwali kif jipprovdi l-Artikolu 31 (4) tar-Regolament tal-Kunsill (KEE) Nru 337/79.
Artikolu 8
1. Meta l-proċedura mniżżla f'dan l-Artikolu għandha tkun segwita, il-President għandu jirreferi l-każ lill-Kumitat Permanenti ta' l-Istatistika Agrikola, hawnhekk iżjed 'il quddiem imsejjaħ "il-Kumitat", jew minn jeddu jew fuq talba tar-rappreżentant ta' xi Stat Membru.
2. Ir-rappreżentant tal-Kummissjoni għandu jibgħat lill-Kumitat abbozz tal-miżuri li għandhom jittieħdu. Il-Kumitat għandu jagħti l-opinjoni tiegħu dwar l-abbozz f'limitu ta' żmien li l-President jista' jiddeċiedi skond l-urġenza tal-każ. Għandu jaġixxi b'maġġoranza ta' 41 vot, il-voti ta' l-Istati Membri jkunu gradati skond kif hemm imniżżel fl-Artikolu 148 (2) tat-Trattat. Iċ-chairman m'għandux vot.
3. (a) Il-Kummissjoni għandha tadotta l-miżuri kontemplati jekk ikunu skond l-opinjoni tal-kumitat.
(b) jekk il-miżuri kontemplati ma jkunux skond l-opinjoni tal-Kumitat, jew jekk ebda opinjoni ma tingħata, il-Kummissjoni għandha mingħajr dewmien, tibgħat lill-Kunsill proposta relatata mal-miżuri li għandhom jittieħdu. Il-Kunsill għandu jaġixxi b'maġġoranza kwalifikata.
(ċ) Jekk ebda deċiżjoni ma ttieħdet mill-Kunsill fi żmien tliet xhur wara li tkun inbagħtitilha proposta, il-miżura kontemplata għandha tkun adottata mill-Kummissjoni.
Artikolu 9
L-ispiża meħtieġa għall-istħarriġ bażiku dwar is-sitwazzjoni wara s-sena ta' tkabbir ta' l-inbid 1978/79 għandha tkun koperta b'somma li titħallas darba biss li għandha tkun stabbilita skond l-estimi tal-Komunitajiet Ewropej.
Artikolu 10
1. Regolament tal-Kunsill (KEE) Nru 978/78 ta' l-10 ta' Mejju 1978 dwar Starriġ statistiku ta' inħawi ta' dwieli [8] qiegħed b'dan jiġi mħassar.
2. Kull-referenza għar-Regolament imħassar skond il-paragrafu 1 għandha tiftiehem bħala referenza għal dan ir-Regolament.
Artikolu 11
Dan ir-Regolament għandu jidħol fis-seħħ fit-2 ta' April 1979.
Dan ir-Regolament għandu jorbot fil-kumplessità tiegħu u japplika direttament fl-Istati Membri kollha.
Magħmul fi Brussel, 5 ta' Frar 1979.

Labels: 12
19
6